RAPPORT TAL-KUMMISSJONI LILL-PARLAMENT EWROPEW U LILL-KUNSILL DWAR L-ATTIVITÀ ESTERNA TAL-BEI TAL-2013 BIL-GARANZIJA BAĠITARJA TAL-UE U DWAR L-APPLIKAZZJONI TAD-DEĊIŻJONI NRU 1080/2011/UE TAL-25 TA' OTTTUBRU 2011 LI TKOPRI L-OPERAZZJONIJIET TA' FINANZJAMENT TAL-BEI FFIRMATI MATUL IL-PERJODU MILL-2007 SA ĠUNJU 2014 /* COM/2014/0674 final */





1. INTRODUZZJONI Id-Deċiżjoni Nru 1080/2011/UE tal-Parlament Ewropew u tal-Kunsill tal-25 ta’ Ottubru 2011 li tagħti garanzija tal-UE lill-Bank Ewropew tal-Investiment (BEI) kontra telf minn self u garanziji għal self għal proġetti 'l barra mill-Unjoni[1] (id-“Deċiżjoni” jew “il-garanzija tal-UE”) tesiġi li l-Kummissjoni tippreżenta rapport annwali dwar l-operazzjonijiet ta’ finanzjament tal-BEI mwettqa bil-garanzija tal-UE, fuq il-bażi tar-rapporti annwali pprovduti mill-BEI. Dan ir-rapport jipprovdi wkoll taqsira tal-operazzjonijiet b’riskju proprju mwettqa mill-BEI fl-2013 fir-reġjuni koperti mid-Deċiżjoni. L-operazzjonijiet tal-BEI fl-Afrika, il-Karibew u l-Paċifiku (AKP) kif ukoll fil-Pajjiżi u t-Territorji extra-Ewropej (OCT) huma koperti minn rapport separat annwali[2]. L-Artikolu 17 tad-Deċiżjoni jistipula li l-Kummissjoni tippreżenta lill-Parlament Ewropew u lill-Kunsill rapport finali dwar l-applikazzjoni tad-Deċiżjoni. Ir-rapport finali jinsab fl-Anness u jkopri l-operazzjonijiet ta’ finanzjament esterni tal-BEI ffirmati mill-2007 sat-30 ta’ Ġunju 2014, wara l-estensjoni tad-Deċiżjoni b’sitt xhur. Aktar informazzjoni ddettaljata u tabelli statistiċi dwar l-attivitajiet ta' hawn fuq, anki fil-livell ta' proġetti, setturi, pajjiżi u reġjuni hija mogħtija fid-Dokument ta’ Ħidma tal-Persunal (Staff Working Document, "SWD"). Wara t-tieni sena ta’ implimentazzjoni tal-Qafas għall-Kejl tar-Riżultati (REsults Measurement, REM) tal-BEI, dan ir-rapport jagħti informazzjoni aktar dettaljata dwar ir-riżultati mistennija bbażati fuq l-operazzjonijiet ta’ finanzjament tal-BEI ffirmati fl-2013. Ir-riżultati effettivament miksuba bbażati fuq sitt studji ta’ każijiet magħżula dwar operazzjonijiet li qed jiġu implimentati, huma ppreżentati fl-SWD. Fis-16 ta’ April 2014, il-Parlament Ewropew u l-Kunsill adottaw id-Deċiżjoni Nru 466/2014/UE[3] l-ġdida li tagħti lill-BEI l-garanzija tal-UE kontra telf minn operazzjonijiet ta’ finanzjament li jappoġġaw proġetti mhux mill-UE matul il-perjodu 2014-2020. 2. RIŻULTATI EWLENIN Id-Deċiżjoni tistabbilixxi limitu massimu globali għall-Mandat Ġenerali ta' EUR 27 484 miljun, u żieda addizzjonali ta’ ta’ EUR 2 000 miljun għall-Mandat għat-Tibdil fil-Klima. Minkejja ambjent ta' negozju mimli sfidi, fl-2013 il-BEI żied il-firem fir-reġjuni koperti bid-Deċiżjoni għal EUR 6,8 biljun (EUR 6,5 biljun fl-2012). Il-finanzjament bil-garanzija tal-UE żdied minn madwar EUR 0,4 biljun għal EUR 4,4 biljun, filwaqt li l-iffinanzjar fuq ir-riskju proprju tal-BEI naqas minn EUR 0,1 biljun għal EUR 2,4 biljun. Il-BEI kompla juri l-impenn qawwi tiegħu li jappoġġa l-aġenda tal-UE tal-azzjoni dwar il-klima. B’mod ġenerali, il-firem marbutin mal-azzjoni klimatika fil-reġjuni tal-mandat estern kif definiti fid-Deċiżjoni kienu jammontaw għal EUR 2,1 biljun fl-2013, jew 31 % tal-firem totali. F’Jannar 2012, il-BEI nieda l-Qafas għall-Kejl tar-Riżultati, li jsaħħaħ il-kejl u r-rappurtar dwar ir-riżultati u l-impatt tal-operazzjonijiet tiegħu kif mitlub fid-Deċiżjoni. Ġie żviluppat sett estensiv ta’ indikaturi li jistgħu jitkejlu u jiġu mmonitorjati oġġettivament li se jiggwidaw l-valutazzjoni tul iċ-ċiklu tal-ħajja tal-proġett. Ir-riżultati mistennija għall-operazzjonijiet kollha tal-BEI ffirmati fl-2013 huma mqassra fl-SWD. Ir-rapport tal-BEI stess dwar ir-riżultati tal-operazzjonijiet tal-BEI mhux fl-UE ġie ppubblikat fil-websajt tiegħu[4]. Id-Deċiżjoni enfasizzat allinjament aktar qawwi tal-attività esterna tal-BEI mal-politiki esterni, l-programmi u m-istrumenti tal-UE. Matul l-2013, il-BEI kompla jikkoopera mill-qrib mal-Kummissjoni u s-SEAE biex isaħħaħ il-konsistenza u l-koerenza tal-azzjonijiet tal-BEI mal-politiki esterni tal-UE. F’dan il-kuntest, il-Memorandum ta’ Ftehim bejn il-KE u l-BEI ġie aġġornat u estiż għas-SEAE, u ffirmat mill-partijiet fit-12/09/2013. 3. OPERAZZJONIJIET TA’ FINANZJAMENT 3.1. Ħarsa ġenerali lejn il-volum ta’ finanzjament mill-BEI fir-reġjuni koperti mid-Deċiżjoni It-tabella li ġejja tipprovdi ħarsa ġenerali lejn il-volum tal-finanzjament tal-BEI fl-2013 fir-reġjuni koperti mid-Deċiżjoni. Tabella 1: L-Operazzjonijiet ta’ Finanzjament Esterni tal-BEI ffirmati fl-2013 Pajjiżi tal-operat || Operazzjonijiet skont il-mandat || Operazzjonijiet b'riskju proprju tal-BEI || Total (EUR miljun) || Garanzija komprensiva || Garanzija għar-riskju politiku || Total Il-Pajjiżi ta' Qabel l-Adeżjoni || 960 || 0 || 960 || 1 998 || 2958 Pajjiżi Mediterranji || 397 || 133 || 530 || 0 || 530 Viċinat tal-Lvant, ir-Russja || 1126 || 560 || 1686 || 119 || 1805 L-Asja u l-Amerika Latina || 782 || 215 || 997 || 242 || 1240 L-Afrika t’Isfel || 0 || 260 || 260 || 0 || 260 Total || 3265 || 1168 || 4433 || 2359 || 6793 Noti: Flimkien mal-volumi ta' hawn fuq tar-riżorsi proprji tal-BEI, ġew iffirmati fuq ir-riżorsi ta’ partijiet terzi fil-Mediterran l-ekwità u l-operazzjonijiet mikrofinanzjarji li jammontaw għal EUR 53 miljun. Is-sehem tal-attività taħt il-mandat tal-UE,bħala volum totali żdied fl-2013 b’4 % biex jilħaq l-EUR 4,43 biljun (EUR 3,96 biljun fl-2012), jew il-65 % tal-finanzjament totali fir-reġjuni koperti mid-Deċiżjoni fl-2013. Il-biċċa l-kbira (85 %) tal-operazzjonijiet iffinanzjati fuq riskju proprju tal-BEI ġew iffirmati fil-Pajjiżi ta' qabel l-adeżjoni. Fl-2013, 74 % tas-self iffirmat skont il-mandat kien kopert b’Garanzija Komprensiva (EUR 3,26 biljun), li tintuża għall-operazzjonijiet sovrani u sottosovrani, filwaqt li 26 % bbenefikaw mill-Garanzija għar-Riskju Politiku (EUR 1,17 biljun), għal operazzjonijiet tas-settur privat, bir-riskji kollha l-oħra sostnuti mill-BEI. Inadempjenzi fuq pagamenti tal-imgħax u ħlasijiet lura ta’ self mill-Gvern Sirjan komplew fl-2013[5]. Meta fl-2012, il-BEI għamel talbiet mill-Fond ta’ Garanzija li l-ammont totali tagħhom kien ta' EUR 42 miljun, u kien irkupra EUR 2,1 miljun, fl-2013 il-BEI għamel talbiet supplementari li jammontaw għal EUR 64,8 miljun. Grafika 1: L-evoluzzjoni annwali tal-volumi ta’ self estern tal-BEI mir-riżorsi proprji Fl-aħħar tal-2013 (ara t-Tabella 2), l-ammont globali ffirmat skont id-Deċiżjoni (esklużi l-kanċellamenti) kien ta’ EUR 27 biljun, jew ta' 92 % tal-limitu massimu globali tal-Mandat. Skont il-mandat, il-BEI kien jiddisponi mill-ammont globali ta' EUR 2,46 biljun għall-operazzjonijiet il-ġodda tiegħu. Il-perjodu tad-deċiżjoni kien awtomatikament estiż b’sitt xhur fl-aħħar tal-2013, għaliex il-Parlament Ewropew u l-Kunsill ma kinux addottaw id-Deċiżjoni l-ġdida. Tabella 2: It-total tal-firem u tal-iżborżi tal-BEI fl-ambitu tal-mandat (2007-2013) EUR miljun || Limitu massimu || Firem netti || Firem netti bħala % tal-limitu massimu || Żborżi || Żborżi netti bħala % tal-firem netti Pajjiżi ta' Qabel l-Adeżjoni || 9 048 || 8 949 || 99 % || 5 648 || 63 % Il-Mediterran || 9 700 || 8 381 || 86 % || 4 145 || 49 % Viċinat tal-Lvant, ir-Russja || 3 848 || 3 844 || 100 % || 898 || 23 % L-Asja u l-Amerika Latina || 3 952 || 3 284 || 83 % || 2 322 || 71 % L-Afrika t’Isfel || 936 || 911 || 97 % || 558 || 61 % Total tal-Mandat Ġenerali || 27 484 || 25 369 || 92 % || 13 571 || 53 % Il-Mandat għat-Tibdil fil-Klima (2011-2013) || 2 000 || 1 656 || 83 % || 217 || 13 % Il-Mandat totali || 29 484 || 27 025 || 92 % || 13 788 || 51 % Nota Bene: L-ammonti ta' żborżi jiġu kkalkulati fuq l-ekwivalenti f’EUR skont ir-rata tal-kambju fil-mument tat-tranżazzjoni Fit-Tabella 2, wieħed jista’ jara li l-BEI laħaq jew kważi laħaq il-limiti massimi reġjonali fil-pajjiżi fil-fażi ta' qabel l-Adeżjoni, fil-Viċinat tal-Lvant u fl-Afrika ta’ Isfel fi tmiem l-2013. Kien għad hemm lok għall-immanuvrar prinċipalment fil-Mediterran u fil-pajjiżi tal-Asja u tal-Amerika Latina. Id-Deċiżjoni tipprevedi l-possibilità ta’ riallokazzjoni sa 10 % bejn il-limiti massimi tar-reġjuni. F’dak li għandu x'jaqsam mal-iżborż, li huwa l-indikatur tal-progress fl-implimentazzjoni tal-proġetti, 51 % tal-ammonti netti ffirmati skont id-Deċiżjoni (EUR 13,8 biljun), ġew żborżati fi tmiem l-2013. Dan jikkorrispondi mad-dewmien medju ta’ żmien bejn il-firma u l-iżborż. L-Asja u l-Amerika Latina mxew 'il quddiem sew b'71 % tal-ammonti netti ffirmati, segwiti mill-pajjiżi fil-fażi ta' qabel l-adeżjoni (63 %) u l-Afrika t’Isfel (61 %). Fil-Viċinat tal-Lvant u fir-Russja l-iżborżi baqgħu taħt il-medja ta' 23 % tal-firem netti, u dan jirrifletti d-dewmien inizjali fl-implimentazzjoni tal-proġetti u d-dewmien amministrattiv fil-pajjiżi riċevituri. Ir-rata ta’ żborżi taħt il-Mandat għat-Tibdil fil-Klima huwa relattivament baxx minħabba li ġie attivat fi tmiem l-2011. Tabella 3: Il-firem tas-self annwali skont id-Deċiżjoni attwali (2007-2013) EUR miljun || 2007 (*) || 2008 || 2009 || 2010 || 2011 || 2012 || 2013 || Total Gross || Kanċellamenti || Total nett Pajjiżi ta' Qabel l-Adeżjoni || 389 || 2 009 || 2 859 || 1 535 || 874 || 821 || 610 || 9 096 || 147 || 8 949 Il-Mediterran || 1 205 || 1 195 || 1 510 || 2 009 || 926 || 1 305 || 530 || 8 680 || 299 || 8 381 Viċinat tal-Lvant, ir-Russja || 0 || 170 || 233 || 631 || 675 || 934 || 1 443 || 4 085 || 241 || 3 844 L-Asja u l-Amerika Latina || 305 || 469 || 1 051 || 643 || 310 || 300 || 584 || 3 662 || 378 || 3 284 L-Afrika t’Isfel || 0 || 203 || 280 || 50 || 115 || 100 || 260 || 1 008 || 96 || 912 Total tal-Mandat Ġenerali || 1 899 || 4 045 || 5 932 || 4 867 || 2 900 || 3 460 || 3 427 || 26 530 || 1 161 || 25 369 Il-Mandat għat-Tibdil fil-Klima (2011-2013) || || || || || 150 || 500 || 1 006 || 1 656 || -- || 1 656 Pajjiżi ta' Qabel l-Adeżjoni || || || || || 150 || - || 350 || 500 || -- || 500 Il-Mediterran || || || || || || 350 || - || 350 || -- || 350 Viċinat tal-Lvant, ir-Russja || || || || || || - || 243 || 243 || -- || 243 L-Asja u l-Amerika Latina || || || || || || 150 || 413 || 563 || -- || 563 L-Afrika t’Isfel || || || || || || - || - || - || -- || - Il-Mandat totali || 1 899 || 4 045 || 5 932 || 4 867 || 3 050 || 3 960 || 4 433 || 28 186 || 1161 || 27 025 || (*) Sal-31 ta' Lulju 2007, l-għoti ta' self twettaq ukoll skont id-Deċiżjoni preċedenti tal-2000-2007. Rigward l-għadd ta’ proġetti, fl-2013 42 operazzjoni ġdida ġew iffirmati skont id-Deċiżjoni, meta mqabbel ma’ 43 fl-2012. Ara t-tabella ta’ hawn taħt Tabella 4: In-numru ta’ operazzjonijiet iffirmati skont ir-reġjuni u skont ir-riżorsi fl-2013 Reġjuni || Mandat || BEI riskju proprju || Total || Ir-riżorsi ta’ partijiet terzi L-Asja u l-Amerika Latina || 11 || 2 || 13 || - Il-Mediterran || 7 || - || 7 || 9 Pajjiżi ta' Qabel l-Adeżjoni || 6 || 19 || 25 || - Viċinat tal-Lvant, ir-Russja || 16 || 1 || 17 || - L-Afrika t’Isfel || 2 || - || 2 || - Multireġjonali* || - || 4 || 4 || - Total || 42 || 26 || 68 || 77 * Operazzjonijiet iffirmati li jiffukaw fuq żewġ reġjuni jew aktar Il-pajjiżi ta’ qabel l-adeżjoni baqgħu r-reġjun ewlieni, mhux fl-UE fl-2013, li jibbenefikaw mill-finanzjament tal-BEI, bi EUR 2,96 biljun iffirmati (25 operazzjoni ġdida), li jirrappreżentaw 43,5 % tal-finanzjament totali fir-reġjuni tad-Deċiżjoni. Il-BEI ta' prijorità lil-linji ta’ kreditu għall-SMEs u għall-proġetti ta’ infrastruttura trans-Ewropej. Is-self taħt il-garanzija tal-UE naqas għal EUR 0,96 biljun u s-self taħt il-faċilità tar-riskju proprju ta’ qabel l-adeżjoni ammonta għal EUR 2,0 biljun meta mqabbel ma’ EUR 2,3 biljun fl-2012 (ara t-Tabella 1). Il-pajjiżi tal-Mediterran kellhom jaffrontaw ambjent operattiv diffiċli fl-2013 minħabba l-avvenimenti politiċi. L-attività tal-BEI naqset b’66 %, minn EUR 1,7 biljun fl-2012 għal EUR 0,6 biljun (16-il operazzjoni ġdida). Bħal fis-snin preċedenti, is-setturi tal-enerġija u tat-trasport kienu l-akbar benefiċjarji tal-finanzjament tal-BEI fir-reġjun tal-Mediterran. Il-BEI żied ukoll is-self tiegħu lis-settur privat b’disa' (9) operazzjonijiet iffirmati għall-ekwitajiet privati u għall-mikrofinanzjament, b'riżorsi ta’ partijiet terzi. Il-finanzjament tal-BEI fil-Viċinat tal-Lvant u fir-Russja żdied bi 17-il operazzjoni ġdida biex laħaq EUR 1,8 biljun (ara t-Tabelli 1 u 4). Dan kien l-aktar minħabba attivitajiet fir-Russja. Madankollu, avvenimenti politiċi wasslu lill-BEI sabiex jipposponi tliet operazzjonijiet fl-Ukraina u fir-Russja, li għaldaqstant kieku kienu jiġu konklużi matul il-perjodu tal-mandat. L-iffirmar ta’ aktar operazzjonijiet potenzjali fir-Russja se jkun suġġett għas-sanzjonijiet tal-UE rilevanti. Il-Kummissjoni se timmonitorja u tevalwa l-probabbiltà ta’ attivazzjoni oħra (u jekk hemmx bżonn ta' rifinanzjament) tal-Fond ta’ Garanzija. Barra minn hekk, id-djalogi dwar it-trasport bejn l-UE u r-Russja ilhom iffriżati sa mill-2012. Il-kundizzjonijiet sabiex titnieda mill-ġdid il-kooperazzjoni fit-trasport sa issa ma ntlaħqux u r-relazzjoni bilaterali usa’ kompliet tiddeterjora matul l-2014 wara l-kriżi fl-Ukraina Fl-Asja u l-Amerika Latina, is-self totali żdied għal EUR 1,24 biljun (meta mqabbel mas-EUR 700 miljun fl-2012). Kif muri fit-Tabella 5, il-linji ta’ kreditu għall-istituzzjonijiet finanzjarji għall-iżvilupp tas-settur privat kienu l-aktar attività prominenti skont il-volum tal-operazzjonijiet iffirmati fl-2013, b’mod partikolari fir-Reġjun ta’ Qabel l-Adeżjoni u fil-Viċinat tal-Lvant. Dawn kienu segwiti mill-enerġija (b’mod partikolari fir-reġjuni tal-Asja u tal-Amerika Latina) mit-trasport u mill-iżvilupp urban. It-tqassim skont is-settur u r-reġjun huwa mogħti hawn taħt. Tabella 5: Taqsim settorjali tal-operazzjonijiet esterni ffirmati fl-2013 fl-ambitu tal-mandat u tar-riskju proprju tal-BEI EUR miljun || Il-Pajjiżi ta' Qabel l-Adeżjoni || Il-Mediterran || Il-Viċinat tal-Lvant, ir-Russja || L-Asja u l-Amerika Latina || L-Afrika t’Isfel || Total Enerġija || 199 || 253 || 105 || 867 || 110 || 1.534 Trasport || 460 || 50 || 438 || - || || 948 Ilma, drenaġġ || 6 || 77 || 64 || 60 || || 207 Linji ta' kreditu || 1.450 || 80 || 1.193 || 283 || || 3.006 Agrikoltura, Sajd, Forestrija || 150 || || 6 || 21 || || 177 Industrija || || 20 || || 9 || || 29 Servizzi Finanzjarji || 192 || || || - || || 192 Telekomunikazzjoni || 300 || || || - || || 300 Żvilupp urban || 200 || 50 || || - || 150 || 400 Total || 2.958 || 530 || 1.805 || 1.240 || 260 || 6.793 Noti: Barra minn hekk, mal-volumi ta' hawn fuq, għall-Mediterran ġew iffirmati, fuq ir-riżorsi ta’ partijiet terzi, l-ekwità u l-operazzjonijiet mikrofinanzjarji li jammontaw għal EUR 53 miljun. 3.2. Il-kontribut għall-għanijiet tal-politika tal-UE Id-Deċiżjoni tiddefinixxi tliet għanijiet orizzontali ta’ livell għoli għar-reġjuni kollha koperti mill-garanzija baġitarja tal-UE ("l-għanijiet tal-Mandat") (i) Il-mitigazzjoni u l-adattament tat-tibdil fil-klima; (ii) L-iżvilupp tal-infrastruttura soċjali u ekonomika; (iii) L-iżvilupp tas-settur privat lokali, b'mod partikolari l-appoġġ għall-SMEs. L-għanijiet sottostanti addizzjonali jinkludu l-kontribut għall-prinċipji ġenerali li jiggwidaw l-azzjoni esterna, kif imsemmi fl-Artikolu 21 tat-TUE u l-integrazzjoni reġjonali fost il-pajjiżi sħab, inkluża l-integrazzjoni ekonomika bejn il-pajjiżi ta' qabel l-adeżjoni, il-pajjiżi tal-viċinat u l-Unjoni. Il-Linji Gwida Operattivi Reġjonali Tekniċi[6] għandhom l-għan li jiżguraw li l-finanzjament mill-BEI taħt il-garanzija tal-UE huwa konsistenti u kumplimentari mal-politiki esterni, il-programmi u l-istrumenti korrispondenti tal-UE fir-reġjuni differenti koperti mid-Deċiżjoni. Il-kontribuzzjonijiet għall-għanijiet tal-mandat huma rifless fit-tabella li ġejja li tieħu kont kemm tal-operazzjonijiet tal-2013 taħt il-mandat u taħt il-faċilitajiet għar-riskju proprju. Kważi nofs l-operazzjonijiet jikkontribwixxu għal aktar minn għan wieħed. Dan huwa rilevanti b’mod partikolari għall-proġetti marbutin mal-azzjoni klimatika. Grafika 2: Il-kontribuzzjonijiet għall-objettiv tal-mandat (%) Il-mitigazzjoni u l-adattament għat-tibdil fil-klima Il-BEI kompla fl-2013 isaħħaħ is-self tiegħu marbut mal-azzjoni klimatika. Il-pakkett addizzjonali tal-Mandat għat-Tibdil fil-Klima ta’ EUR 2 biljun għen biex titwessa', lil hinn mill-ekonomiji tas-swieq emerġenti, il-firxa ta’ pajjiżi fil-fażi tal-iżvilupp li qed jagħmlu investimenti marbutin mal-azzjoni klimatika. Sa tmiem l-2013, f’termini ta’ firem, 83 % mill-pakkett ta' EUR 2 biljun (rilaxxat f’Ottubru 2011) kien ġie utilizzat u l-bilanċ diġà kien assenjat kollu għall-operazzjonijiet addizzjonali li kienu qed jiġu ppreparati, li kienu ġew iffirmati qabel l-iskadenza tal-Mandat f’Ġunju 2014. Is-self għall-azzjoni klimatika baqa' b’saħħtu fl-Asja bi kważi 90 % mill-firem, filwaqt li ntlaħqu viċin il-50 % fl-Amerika Latina u fl-Asja Ċentrali, u 88 % mill-volum ta’ finanzjament ġdid fl-Afrika t’Isfel. Fil-Mediterran, 50 % tal-finanzjament iffirmat fl-2013 appoġġa l-azzjoni klimatika. Ammonti sostanzjali ta' finanzi marbutin mal-azzjoni klimatika ġew immobilizzati wkoll għal proġetti fir-reġjuni ta’ qabel l-adeżjoni u fil-viċinat tal-Lvant, iżda l-proporzjon ġenerali hawnhekk huwa inqas minħabba l-prijoritajiet l-oħra ta’ self qawwi, b’mod partikolari fl-iżvilupp tas-settur privat. Tabella 6: Il-firem marbutin mas-self estern għall-Azzjoni Klimatika fl-2013 fir-reġjuni koperti mill-Mandat || Azzjoni klimatika taħt || it-Total ta' azzjoni klimatika || bħala % tat-total iffirmat EUR miljun || il-Mandat għat-Tibdil fil-Klima || il-Mandat Ġenerali || il-faċilità tar-riskju proprju tal-BEI L-Asja || 286 || 127 || 51 || 464 || 88 % L-Asja Ċentrali || 127 || || || 127 || 58 % L-Amerika Latina || || 52 || 191 || 243 || 49 % Il-Mediterran || || 253 || || 253 || 48 % Il-Pajjiżi ta' Qabel l-Adeżjoni || 350 || || 159 || 509 || 17 % Viċinat tal-Lvant, ir-Russja || 243 || 5 || 19 || 267 || 15 % L-Afrika t’Isfel || || 230 || || 230 || 88 % Total fir-Reġjuni tal-Mandat || 1006 || 667 || 421 || 2.094 || 31 % Is-settur tal-enerġija bbenefika mill-akbar sehem rigward il-volum ta' finanzjament għall-ġlieda kontra t-tibdil fil-klima (EUR 1,3 biljun) u għall-għadd ta’ proġetti (16), li jirrifletti b’mod speċjali d-domanda qawwija għall-investiment fl-effiċjenza fl-enerġija u l-enerġija rinnovabbli. Proġetti oħra li kkontribwixxew għall-għan tal-BEI dwar l-azzjoni klimatika kienu dwar it-trasport sostenibbli (EUR 357 miljun) u l-iżvilupp urban (EUR 177 miljun) jew “ir-riżorsi naturali” (EUR 120 miljun). Fl-2013, il-firem marbutin mal-azzjoni klimatika ammontaw għal EUR 2,1 biljun, li jirrappreżentaw 31 % tat-total tal-finanzjament estern tal-BEI fir-reġjuni koperti mid-Deċiżjoni. Dan il-proporzjon huwa ogħla mill-mira globali tal-BEI ta’ 25 %. Il-volum relattivament għoli ffirmat fl-2013 jista’ jiġi spjegat permezz tal-firma ta’ għadd relattivament kbir ta’ proġetti. L-iżvilupp tal-infrastruttura soċjali u ekonomika Il-BEI ffirma b'kollox 46 operazzjoni esterna li jiswew EUR 3,6 biljun sabiex jgħin fl-iżvilupp ta' infrastruttura soċjali u ekonomika għal diversi setturi. Dan jinkludi disa' operazzjonijiet intermedjati, fejn id-distribuzzjoni settorjali reali ma tkunx magħrufa minn qabel. Bħal fis-snin ta’ qabel, l-akbar sehem kien tal-enerġija (18-il proġett) u t-trasport (10 proġetti). L-iżvilupp tas-settur privat lokali, b'mod partikolari l-appoġġ lill-SMEs Il-BEI jappoġġa l-iżvilupp tas-settur privat lokali b’modi differenti, l-aktar billi jestendi linji tal-kreditu lil intermedjarji finanzjarji (l-iktar lill-banek) għal self ta' fondi mislufa lil intrapriżi żgħar u medji. B’mod ġenerali, mill-51 operazzjoni esterna li kkontribwixxew għall-iżvilupp tas-settur privat lokali, 36 kienu selfiet lil intermedjarji li taw EUR 3,3 biljun f’finanzjament għal self ta' fondi mislufa lil SMEs jew lil kumpaniji b'kapitalizzazzjoni medja. Mat-12 % oħra, minn fost dawn l-operazzjonijiet, kienu self dirett lil kumpaniji privati akbar, u disa' (9) operazzjonijiet jirrappreżentaw investimenti f'fondi ta' ekwità privata u f'istituzzjonijiet ta’ mikrofinanzjament (microfinance institutions, MFIs). Integrazzjoni reġjonali Proġetti f’għadd ta’ setturi huma mistennija li jikkontribwixxu għall-integrazzjoni reġjonali. Mis-17-il proġett (EUR 1,1 biljun) li qed jikkontribwixxu għall-integrazzjoni reġjonali, sitta huma operazzjonijiet diretti fis-settur tat-trasport. Dawn huma l-aktar it-toroq transfruntieri u n-netwerks reġjonali tan-navigazzjoni bl-ajru. Erba' proġetti qed jikkontribwixxu permezz tas-settur tal-enerġija. Din id-dimensjoni kienet l-aktar b’saħħitha fir-reġjuni ta' qabel l-adeżjoni u l-Viċinat tal-Lvant, fejn hemm ikkonċentrat bejn wieħed u ieħor tliet kwarti tal-volum totali ta’ self estern bħala għajnuna għall-integrazzjoni reġjonali. 3.3. L-impatt u l-valur miżjud tal-attivitajiet tal-BEI. Il-qafas tal-REM jipprovdi valutazzjoni tal-Operazzjonijiet ta’ Finanzjament tal-BEI tul iċ-ċiklu ta' ħajjithom. Dan jgħin sabiex jintgħażlu proġetti tajbin li huma konformi mal-prijoritajiet tal-UE abbażi ta' riżultati konkreti, u fejn l-involviment tal-BEI jżid il-valur. F'evalwazzjoni, jiġu identifikati l-indikaturi tar-riżultati b'xenarji ta' referenza u miri li jirriflettu r-riżultati ekonomiċi, soċjali u ambjentali mistennija tal-operazzjoni. Ir-riżultati, mqabblin ma' dawn il-valuri referenzjari speċifiċi ta' prestazzjoni, huma mmonitorjati matul ħajjet il-proġett kollu u rrappurtati f'żewġ avvenimenti sinifikanti: meta jitlesta l-proġett, u tliet (3) snin wara li jitlesta l-proġett ("wara t-tlestija ") fil-każ ta' operazzjonijiet diretti; lejn l-aħħar tal-perjodu ta' investiment u t-tmiem taċ-ċiklu ta' ħajjet il-fondi ta' ekwità privata, u fl-aħħar tal-perjodu ta' allokazzjoni fil-każ ta' self b'intermedjarji. Il-proġetti jiġu kklasifikati skont tliet “Pilastri”: (i) Il-Pilastru 1 jikklassifika l-kontribuzzjoni skont il-prijoritajiet tal-UE u tal-pajjiżi kif ukoll l-eliġibbiltà tagħhom skont l-għanijiet tal-mandat tal-BEI. (ii) Il-Pilastru 2 jikklassifika l-kwalità u s-solidità tal-operazzjoni, abbażi tar-riżultati mistennija. (iii) Il-Pilastru 3 jikklassifika l-addizzjonalità finanzjarja u nonfinanzjarja mistennija tal-BEI. Aktar informazzjoni ddettaljata dwar il-qafas konċettwali tal-REM jista’ jinstab fl-SWD. Peress li jridu jgħaddu bosta snin qabel ma l-operazzjonijiet taħt il-qafas tal-REM, li kien introdott fl-2012, jagħtu riżultati tanġibbli, sitt studji ta' każijiet fl-SWD jippreżentaw ir-riżultati reali miksuba minn proġetti fil-proċess ta' implimentazzjoni. Għaldaqstant hawn taħt, hawn ippreżentati u diskussi r-riżultati mistennija għall-operazzjonijiet kollha ffirmati fir-reġjuni koperti mill-Mandat. Grafika 3: It-tqassim tal-klassifikazzjonijiet mistennija tal-REM skont il-pilastru tal-proġetti ffirmati fl-2013 Ir-riżultati mistennija tal-operazzjonijiet kollha ffirmati fl-2013 fir-reġjuni koperti mill-Mandat: Kif it-tqassim tal-klassifikazzjonijiet tal-Pilastru 1 juri, aktar minn nofs l-operazzjonijiet iffirmati fl-2013 huma mistennija li jikkontribwixxu b'mod eċċellenti għall-għanijiet tal-mandat, jiġifieri kontribuzzjoni għolja kemm għall-għanijiet tal-iżvilupp tal-pajjiżi stess kif ukoll għall-prijoritajiet tal-UE għall-pajjiż u / jew ir-reġjun. Dawk il-proġetti li huma mistennija li jagħtu kontribut “tajjeb” ikunu konformi mal-għanijiet tal-Mandat u jistgħu jagħtu kontribut għoli kemm għall-għanijiet tal-iżvilupp tal-pajjiżi stess jew dawk tal-UE, jew viċe versa jagħtu kontribut moderat. Rigward il-Pilastru 2, 9 % tal-operazzjonijiet iffirmati huma mistennija li jkollhom klassifikazzjoni eċċellenti inklużi l-operazzjonijiet diretti b'rata ta’ redditu interna (economic rate of return, ERR) akbar minn 15 %, jew l-operazzjonijiet intermedjati (linji ta’ kreditu) li jagħtu kontribut eċċezzjonali biex l-aċċess għall-finanzi jiżdied u biex is-settur finanzjarju jiżviluppa, f’ambjent ta’ riskju relattivament baxx. Aktar minn 86 % tal-operazzjonijiet huma mistennija li jkunu “tajbin”. Dawn huma operazzjonijiet diretti b’medja ta' ERR minn 10 % sa 15 %, jew operazzjonijiet intermedjati li jikkontribwixxu biex l-aċċess għall-finanzi jitjieb u biex is-settur finanzjarju jiżviluppa, anke f’ambjent ta' riskju għoli li fih huwa inqas probabbli li jinkisbu r-riżultati. Il-klassifikazzjonijiet tal-Pilastru 3 juru li madwar 21% tal-operazzjonijiet iffirmati fl-2013 huma mistennija li tipikament ikollhom addizzjonalità għolja, li testendi l-itwal maturità tad-dejn disponibbli għall-mutwatarju fis-suq b'aktar minn 100 %, li huma daqs mill-inqas 80 % tal-ħajja ekonomika tal-assi li għandhom jiġu ffinanzjati; filwaqt li jieħdu rwol ta' tmexxija fil-preparazzjoni u l-istrutturar tal-proġetti u / jew fis-sostenn għall-implimentazzjoni taghhom. Mat-62 % oħra huma mistennija li jagħtu kontribut tajjeb, billi jipprovdu addizzjonalità sinifikanti, billi tipikament jikkombinaw il-kontribut sinifikanti mill-aspett tekniku u settorjali jew mill-aspett ta' standards u garanziji ogħla. Mas-17 % tal-operazzjonijiet iffirmati li ġew ikklassifikati li kienu qed jistennew addizzjonalità moderata kienu tipikament prodotti standard, fejn kien meħtieġ kontribut limitat għat-tfassil, l-istrutturar jew l-implimentazzjoni tal-proġett. 4. KOOPERAZZJONI MAL-KUMMISSJONI Il-lista tal-oqfsa eżistenti li l-BEI u l-Kummissjoni kkooperaw taħthom fl-2013 sabiex isaħħu l-koerenza tal-appoġġ ġenerali tal-UE fir-reġjuni koperti mid-Deċiżjoni hija inkluża fid-Dokument ta' Ħidma tal-Persunal imsieħeb, flimkien ma’ tabella fil-qosor dwar il-volumi ta' finanzjament iffirmati mill-BEI waqt il-ġestjoni r-riżorsi tal-baġit tal-UE. Barra minn hekk, xi wħud mill-attivitajiet ewlenin ikkoordinati bejn iż-żewġ istituzzjonijiet fl-2013 huma deskritti fl-SWD. 5. KOOPERAZZJONI MA’ ISTITUZZJONIJIET FINANZJARJI INTERNAZZJONALI Il-Kooperazzjoni ma’ Istituzzjonijiet Finanzjarji Internazzjonali (IFI) oħra hija parti integrali mill-attivitajiet tal-BEI, li jvarjaw minn djalogu dwar kwistjonijiet istituzzjonali, suġġetti orizzontali u kwistjonijiet tematiċi, u konsultazzjoni reċiproka, għal forom imtejba ta’ kofinanzjament operattiv u qsim tax-xogħol. Fl-2013, il-kofinanzjament ma’ IFI oħra jew ma' istituzzjonijiet Ewropej bilaterali kien jirrappreżenta 47 % tal-firem totali tal-BEI bil-garanzija tal-UE. Il-lista ta’ operazzjonijiet kofinanzjati ffirmati fir-reġjuni koperti mill-Mandat fl-2013 hija inkluża fl-SWD. Id-djalogu bejn l-IFIs ħafna drabi jseħħ fi gruppi ta’ ħidma speċjalizzati li jiltaqgħu perjodikament sabiex jaqsmu bejniethom l-aħjar prattiki jew sabiex jindirizzaw kwistjonijiet speċifiċi. Wieħed minn dawn il-gruppi kien qed jaħdem fuq l-armonizzazzjoni tar-riżultati bejn l-istituzzjonijiet finanzjarji attivi fis-settur privat, u grupp ta’ ħidma simili twaqqaf fl-2013 biex jaħdem fuq l-armonizzazzjoni tar-riżultati għall-proġetti fis-settur pubbliku. Barra minn hekk, ġew stabbiliti gruppi ta’ ħidma ad hoc biex jiġu indirizzati kwistjonijiet speċifiċi, pereżempju l-G-20 u l-G-8 ħafna drabi jistiednu lill-Bank Dinji u lill-MDBs biex jagħtu kontribut. Il-BEI jieħu sehem f’inizjattivi oħra ta’ djalogu bħal ma hija l-laqgħa tal-Kapijiet tal-MDBs, (Jannar 2014) li kienet organizzata mill-BEI. Il-BEI għandu wkoll rwol ewlieni fil-Pjattaforma tal-UE għat-Taħlit fil-Kooperazzjoni Esterna. [1] ĠU L 280, 27.10.2011, p. 1. [2] BEI – 06/2014 – ISBN 978-92-861-2059-6 "Ir-Rapport Annwali tal-2013 dwar l-attività tal-BEI fl-Afrika, fil-Karibew u fil-Paċifiku kif ukoll fil-Pajjiżi u t-Territorji extra-Ewropej" [3] ĠU L 135, 8.5.2014, p. 1. [4] http://www.eib.org/attachments/country/eib_rem_annual_report_2013_en.pdf [5] Ara r-Rapport tal-Kummissjoni lill-Parlament Ewropew u lill-Kunsill dwar il-Fond ta’ Garanzija u l-ġestjoni tiegħu fl-2013 - COM(2014) 463 finali tas-16.7.2014 u l-SWD(2014) 241 finali tiegħu. [6] Ara l-SWD tal-Kummissjoni – COM(2012) 357 finali Id-Deċiżjoni Nru 1080/2011/UE tal-25 ta’ Ottubru 2011 tistipula li l-Kummissjoni tippreżenta lill-Parlament Ewropew u lill-Kunsill ir-rapport finali dwar l-applikazzjoni ta’ din id-Deċiżjoni. Dan ikopri l-operazzjonijiet ta’ finanzjament tal-BEI ffirmati matul il-perjodu kopert mid-Deċiżjoni[1] mill-2007 sat-30 ta’ Ġunju 2014, wara li ġie estiż b’sitt xhur mid-Deċiżjoni. Dan ir-rapport jikkomplementa l-analiżi tar-rapport annwali tal-2013 dwar l-attività esterna tal-BEI koperta bil-garanzija baġitarja tal-UE, u jieħu inkonsiderazzjoni l-perjodu ta' implimentazzjoni kollu, inklużi s-sitt xhur ta' estensjoni fl-2014. Fid-Deċiżjoni, il-limitu massimu ta’ operazzjonijiet ta’ finanzjament tal-BEI bil-garanzija tal-UE (EUR 29,5 biljun) ġie maqsum f'EUR 27,5 biljun għall-Mandat Ġenerali, u f'EUR 2 biljun għall-Mandat tat-Tibdil fil-Klima. Il-Mandat Ġenerali ġie maqsum f’livelli u sottolivelli massimi reġjonali. L-użu tal-Mandat Estern Sat-30 ta’ Ġunju 2014 b'kollox intuża 99 % tal-Mandat (98 % għall-parti tal-Mandat li tirrigwarda t-Tibdil fil-Klima), b’differenzi żgħar reġjonali kif jidher fit-tabella li jmiss (iċ-ċifri f’EUR miljuni). L-avvenimenti politiċi ġiegħlu lill-BEI biex jipposponi tliet operazzjonijiet fl-Ukraina u fir-Russja, li kieku kienu jiġu konklużi qabel l-aħħar ta’ Ġunju. Fl-aħħar mill-aħħar, minħabba dawn iċ-ċirkostanzi mhux previsti, setgħet tintuża biss parti mill-ammont riallokat għall-Viċinat tal-Lvant matul l-aħħar sitt xhur (EUR 82 miljun minn EUR 200 miljun). Avvenimenti fit-Tajlandja kellhom effett simili fuq operazzjoni waħda. Tabella 1: L-użu tal-Mandat Estern 2007-2014 (sat-30/06/2014) L-operazzjonijiet sottosovrani fil-Mandat L-operazzjonijiet sottosovrani urew li kienu ferm utli u kienu ta' kontribut kbir għall-għanijiet tal-politika esterna tal-UE, ġaladarba ppermettew lill-BEI biex jappoġġa għadd ta’ proġetti rilevanti ħafna, b’mod partikolari l-appoġġ lill-SMEs, l-iżvilupp tal-infrastruttura muniċipali, l-akkomodazzjoni soċjali u l-azzjoni klimatika. Il-limitu massimu ta’ EUR 2,6 biljun għall-operazzjonijiet sottosovrani koperti mill-garanzija komprensiva tal-UE ġie eżawrit fl-aħħar ta’ Ġunju 2014. Mas-27 operazzjoni ġew iffirmati f’disa' pajjiżi. L-iżborż għal self għal proġetti fil-Mandat Fi tmiem Ġunju 2014, EUR 14,4 biljun, li jikkorrispondu għal 50 % tal-firem netti, inġibdu mill-mutwatarji għal proġetti ta’ investiment appoġġati mill-Mandat. Meta jiġi kkunsidrat li parti mill-attivitajiet ta’ self ġew konklużi biss reċentement u li ġeneralment iż-żmien tal-implimentazzjoni tal-proġetti jkun fit-tul, din ir-rata ta' żborż hija mistennija li tiżdied progressivament fis-snin li ġejjin. Tabella 2: Il-firem u l-iżborżi netti kumulattivi fil-Mandat fi tmiem Ġunju 2014 Il-finanzjament globali tal-BEI – fil-Mandat, bir-riskju kollu fuqu Matul il-perjodu 2007-06/2014, l-ammont totali ta' operazzjonijiet ta' finanzjament iffirmati mill-BEI fl-oqsma koperti mill-mandat kien jammonta għal EUR 47,2 biljun, li minnhom 64 % (EUR 30,4 biljun għal firem gross) kellhom garanzija mill-UE, il-bqija kienu taħt il-faċilitajiet ta’ self tal-BEI bir-riskju kollu fuqu. Il-garanzija komprensiva tal-UE tkopri EUR 22,7 biljun ta’ self konkluż mal-kontropartijiet sovrani jew sottosovrani, filwaqt li l-garanzija għar-riskju politiku tkopri EUR 7,7 biljun għal self lis-settur privat. Tabella 3: L-operazzjonijiet ta’ finanzjament tal-BEI fiż-żoni ġeografiċi tal-Mandat skont in-natura tal-kopertura tal-garanzija Matul il-perjodu tal-Mandat, il-BEI ffirma self f'46 pajjiż koperti mid-Deċiżjoni. F’40 pajjiż, il-finanzjament kien ipprovdut skont il-Mandat bil-garanzija tal-UE, u f’26 pajjiż taħt il-faċilitajiet ta’ self tal-BEI bir-riskju kollu fuqu. Il-pajjiżi kollha benefiċjarji, ħlief għal tlieta (il-Kroazja, l-Iżrael u r-Russja[2]), huma pajjiżi li qed jiżviluppaw skont il-lista tar-riċevituri tal-ODA stabbilita mill-OECD. Mal-25 % tal-volum ta’ finanzjament tal-BEI ġie ffirmat għall-pajjiżi bi dħul medju baxx (17-il pajjiż benefiċjarju), bi dħul baxx (it-Taġikistan) jew il-pajjiżi l-inqas żviluppati (fil-Bangladexx u n-Nepal). L-appoġġ għall-iżvilupp tal-infrastruttura jifforma l-attivitajiet ewlenin l-aktar qawwija, speċjalment fis-setturi tal-enerġija u tat-trasport, li flimkien jirrappreżentaw madwar nofs (52 %) il-volum iffirmat fil-Mandat. L-iżvilupp tal-intrapriża privata, primarjament permezz ta’ linji tal-kreditu ma' banek intermedjarji, qiegħed fit-tieni post, b'47 % tas-self bir-riskju proprju tal-BEI, u b'20 % tal-firem skont il-Mandat. Il-finanzjament sabiex jitjiebu s-sistemi tal-ilma u tad-drenaġġ, kif ukoll investimenti fis-saħħa u fl-edukazzjoni, seħħ kważi esklussivament skont il-Mandat. Il-kontribut tas-self ġenerali għall-għanijiet tal-politika tal-UE Sa mill-2007, il-BEI kkonkluda 437 operazzjoni li minnhom 271 kienu fil-Mandat, 132 bħala faċilità ta' riskju proprju u 34 operazzjoni kapitali ta’ riskju b'riżorsi ta’ partijiet terzi. It-tabella li ġejja turi l-kontribut ta’ dawn l-operazzjonijiet kollha għall-għanijiet tal-Mandat bħala volum u proporzjon tal-operazzjonijiet iffirmati fl-2007-06/2014. Grafika 1: Il-kontribuzzjonijiet kumulattivi għall-għanijiet tal-Mandat[3] Matul il-Mandat, ġew iffinanzjati 108 proġetti b’komponenti sostanzjalment klimatiċi. Il-finanzjament għall-ġlieda kontra t-tibdil fil-klima laħaq it-EUR 12-il biljun, li jirrappreżentaw 25 % tal-volum totali ffirmat mir-riżorsi proprji tal-BEI (esklużi l-operazzjonijiet b'riżorsi ta’ partijiet terzi). Il-proporzjon għall-Mandat waħdu huwa ta’ 26 %. Tabella 4: Azzjoni Klimatika fl-2007 – 06/2014 fir-reġjuni koperti mill-Mandat Il-kofinanzjament minn IFI oħra u t-taħlit tal-għoti u tas-self Matul il-perjodu tal-Mandat kollu, 58 % tal-volum ta’ finanzjament fil-Mandat kien ikkofinanzjat minn IFI oħra. Tabella 5: L-operazzjonijiet ta’ finanzjament tal-BEI tħalltu ma’ riżorsi tal-għoti tal-UE jew kienu kkofinanzjati minn IFI oħra Mas-27 % tal-volum ta’ self fil-Mandat kien assoċjat ma’ għotjiet, essenzjalment fil-forma ta’ sussidji għall-investiment jew ta' għajnuna teknika. F’termini ta’ allokazzjonijiet baġitarji tal-UE, id-WBIF u l-NIF irċevew l-akbar kontribuzzjonijiet matul il-perjodu 2007-2013, rispettivament EUR 229 miljun u EUR 223 miljun. F’dan il-perjodu, l-LAIF irċeviet EUR 25 miljun u l-AIF irċieva EUR 5,7 miljun, filwaqt li l-IFCA rċeviet EUR 4,3 miljun. It-taħlit tal-għoti u tas-self sar f’aktar minn nofs (22) l-40 pajjiż fejn il-BEI pprovda finanzjament skont il-Mandat. [1] L-implimentazzjoni tal-Mandat bdiet fl-1 ta' Awwissu 2007 (wara l-iffirmar tal-Ftehim ta’ Garanzija tal-UE) u ġiet estiża sat-30 ta’ Ġunju 2014. [2] L-iffirmar fir-Russja ta’ aktar operazzjonijiet potenzjali se jkun suġġett għas-sanzjonijiet relevanti tal-UE. [3] Proġett wieħed jista' jikkontribwixxi għal aktar għanijiet tal-Mandat.